CELEX: 32019D2136
Language: da
Date: 2019-12-05 00:00:00
Title: Rådets afgørelse (EU) 2019/2136 af 5. december 2019 om bemyndigelse til at indlede forhandlinger om ændring af den internationale sukkeroverenskomst af 1992

13.12.2019   
               
               
                  DA
               
               
                  Den Europæiske Unions Tidende
               
               
                  L 324/3
               
            
         RÅDETS AFGØRELSE (EU) 2019/2136
         af 5. december 2019
         om bemyndigelse til at indlede forhandlinger om ændring af den internationale sukkeroverenskomst af 1992
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 3 og 4,
         under henvisning til henstilling fra Europa-Kommissionen, og
         ud fra følgende betragtninger:
         
                     (1)
                  
                  
                     Ved Rådets afgørelse 92/580/EØF (1) blev Unionen part i den internationale sukkeroverenskomst af 1992 (2) (»ISA«) og medlem af Den Internationale Sukkerorganisation (»ISO«).
                  
               
                     (2)
                  
                  
                     Unionen har siden 1995 godkendt forlængelsen af ISA for to år ad gangen. Den 19. juli 2019 udtrykte Kommissionen på den 55. samling i Det Internationale Sukkerråd (»ISC«) efter bemyndigelse fra Rådet sin holdning til støtte for en yderligere forlængelse af ISA for en periode på op til to år, som udløber den 31. december 2021.
                  
               
                     (3)
                  
                  
                     Den 19. juli 2019 besluttede ISC at forlænge ISA for to år indtil den 31. december 2021.
                  
               
                     (4)
                  
                  
                     I henhold til artikel 8 i ISA varetager eller drager ISC omsorg for udførelsen af alle sådanne funktioner, som er nødvendige til gennemførelse af bestemmelserne i ISA. I henhold til artikel 13 i ISA vedtages alle beslutninger i ISC i princippet enstemmigt. Hvis der ikke er enighed, vedtages beslutningerne med simpelt flertal, medmindre der i ISA er fastsat bestemmelser om kvalificeret flertal.
                  
               
                     (5)
                  
                  
                     I henhold til artikel 25 i ISA har ISO's medlemmer i alt 2 000 stemmer. Hvert medlem af ISO har et bestemt antal stemmer, som justeres årligt i overensstemmelse med de kriterier, der er fastsat i ISA.
                  
               
                     (6)
                  
                  
                     Det er i Unionens interesse at deltage i en international aftale om sukker i betragtning af denne sektors betydning for en række medlemsstater og for økonomien i den europæiske sukkersektor.
                  
               
                     (7)
                  
                  
                     Imidlertid afspejler de institutionelle rammer for ISA, og navnlig fordelingen af stemmer blandt medlemmerne af ISO, der også er afgørende for medlemmernes finansielle bidrag til ISO, ikke længere de faktiske forhold på det globale sukkermarked.
                  
               
                     (8)
                  
                  
                     I henhold til ISA-reglerne for de finansielle bidrag til ISO har Unionens andel af de finansielle bidrag siden 1992 forblevet den samme, selv om det globale sukkermarked, og navnlig Unionens relative vægt på dette marked, har ændret sig betydeligt siden da. Som følge heraf har Unionen båret en uforholdsmæssigt stor del af de budgetmæssige omkostninger og af ansvaret i ISO i de seneste år.
                  
               
                     (9)
                  
                  
                     Ved Rådets afgørelse (EU) 2017/2242 (3) bemyndigede Rådet Kommissionen til at indlede forhandlinger med de andre parter i ISA i ISC med henblik på at modernisere ISA, navnlig med hensyn til uoverensstemmelserne mellem det antal stemmer og de finansielle bidrag, der gælder for medlemmerne af ISO, på den ene side og deres relative vægt på det globale sukkermarked på den anden side. Bemyndigelsen er fortsat gyldig frem til den 31. december 2019.
                  
               
                     (10)
                  
                  
                     Kommissionen indledte på grundlag af den bemyndigelse, der er givet ved afgørelse (EU) 2017/2242, forhandlinger med medlemslandene i ISO og fremsatte forslag om ændring af artikel 25 i ISA. Den 19. juli 2019 traf ISC en beslutning om at indlede forhandlinger om en delvis revision af ISA inden sit møde i november 2019 under ledelse af De Forenede Nationers Konference for Handel og Udvikling (UNCTAD). Efter anmodning fra flere ISO-medlemslande besluttede ISC ud over at ændre artikel 25 i ISA at revidere andre dele af ISA, nemlig dem, der omfatter ISO's målsætninger og arbejdsprogram. I overensstemmelse med den beslutning, der blev truffet af ISC, skal forhandlingerne være afsluttet senest den 31. december 2021.
                  
               
                     (11)
                  
                  
                     Der er derfor behov for en ny bemyndigelse fra Rådet for at dække det udvidede omfang og den forlængede frist af forhandlingerne.
                  
               
                     (12)
                  
                  
                     Alle de ændringer, som der opnås enighed om i forhandlingerne, bør vedtages i overensstemmelse med den procedure, der er fastlagt i artikel 44 i ISA. I medfør af nævnte artikel kan ISC med kvalificeret flertal rette henstilling til ISO's medlemmer om en ændring af ISA. Unionen bør som medlem af ISC i overensstemmelse med artikel 7 i ISA kunne deltage i forhandlinger med henblik på at ændre den institutionelle ramme for ISA.
                  
               
                     (13)
                  
                  
                     Det er derfor hensigtsmæssigt, at Kommissionen bemyndiges til at indlede forhandlinger i ISC for at ændre ISA, at der fastlægges forhandlingsdirektiver, og at det særlige udvalg, der er udpeget ved afgørelse (EU) 2017/2242, fortsat høres af Kommissionen under forhandlingerne —
                  
               VEDTAGET DENNE AFGØRELSE:
         
            Artikel 1
            
               1.   Kommissionen bemyndiges herved til at indlede forhandlinger om ændringer af den internationale sukkeroverenskomst af 1992.
            
            
               2.   Forhandlingerne føres på grundlag af Rådets forhandlingsdirektiver, der er fastsat i addendummet til denne afgørelse.
            
         
         
            Artikel 2
            Forhandlingerne føres i samråd med Råvaregruppen.
         
         
            Artikel 3
            Denne afgørelse finder anvendelse indtil den 31. december 2021.
         
         
            Artikel 4
            Denne afgørelse er rettet til Kommissionen.
         
         
            Udfærdiget i Bruxelles, den 5. december 2019.
            
               
                  På Rådets vegne
               
               M. LINTILÄ
               
                  Formand
               
            
         
         
            (1)  Rådets afgørelse 92/580/EØF af 13. november 1992 om undertegnelse og indgåelse af den internationale sukkeroverenskomst af 1992 (EFT L 379 af 23.12.1992, s. 15).
         
            (2)  Den internationale sukkeroverenskomst af 1992 (EFT L 379 af 23.12.1992, s. 16).
         
            (3)  Rådets afgørelse (EU) 2017/2242 af 30. november 2017 om bemyndigelse til at indlede forhandlinger om ændring af den internationale sukkeroverenskomst af 1992 (EUT L 322 af 7.12.2017, s. 29).